google/wiki40b huggingface dataset:
Trelevende

Trelevende brukes som et vitenskapelig og faglitterært uttrykk for å beskrive arter som enten hovedsakelig eller helt lever i, på, eller i nær tilknytning til trær. Eksempler er fugler som er nært knyttet til bestemte eller vilkårlige trær og skoger, planter (for eksempel misteltein) som snylter på trær, ekorn som hovedsakelig lever i trærne osv. Motsatsen til en trelevende tilværelse er gjerne å være terrestrisk: altså å leve på bakken. Mange dyr lever imidlertid både trelevende og terrestrisk, men kan ofte hovedsakelig regnes til den ene kategorien.
Arvefølgen til den belgiske tronen

Arvefølgen til den belgiske tronen er fastlagt av artikkel 85 og 86 i Belgias grunnlov av 1991. Her bestemmes det at tronen går i arv til etterkommere av kong Leopold I etter prinsippet om primogenitur. Bestemmelsen gir lik arverett for kvinnlige og mannlige etterkommere av kong Albert II. Inntil 1991 var arvefølgen bestemt av den saliske lov og bare menn kunne arve tronen. 
Den som gifter seg uten monarkens godkjenning, mister arveretten. Dersom en tronfølger mangler, kan monarken, med tilslutning fra de to kamrene i nasjonalforsamlingen, utnevne en tronfølger.
Luigi Palmieri

Biografi

Palmieri ble født i Faicchio i Benevento, Italia og døde i Napoli 89 år gammel. Han er kjent for sine vitenskapelige studier av utbruddene fra Vesuv, for sin forskning på jordskjelv og meteorologiske fenomen, samt for å ha utbedret sin tids seismograf.
Palmieri tok sin utdanning ved Universitet i Napoli. I 1845 ble han fysikkprofessor ved den kongelige sjøkrigsskolen i Napoli, og han ble i 1847 utpekt til leder for fysikkavdelingen ved universitetet. I 1848 begynte han å arbeide ved Vesuv-observatoriet, og han ble i 1854 utnevnt til direktør ved observatoriet. Ved å benytte et elektromagnetisk seismometer for å påvise og måle skjelv i bakken, greide Palmieri å påvise små bevegelser i et forsøk på å kunne forutsi vulkanutbrudd. I tillegg var han den første til å påvise eksistensen av helium på jorden, i lavaen fra Vesuv.
Ved hjelp av et modifisert Peltier-elektrometer, utførte han også forsøk innen atmosfærisk elektrisitet. Andre vitenskapelige bidrag var blant annet utviklingen av en modifisert morsetelegraf, og forbedringer av anemometer og pluviometer.
Odd Snorresson

Sagaen om kong Olav

Odd skrev på 1190-tallet en latinsk biografi om den norske kongen Olav Tryggvason. Den var skrevet innenfor en hagiografisk tradisjon, hvor hensikten var å presenterte krigerkongen Olav Tryggvason som nordmennenes apostel. Biografien er bevart i oversettelse til norrønt i flere versjoner og blir ofte referert til som Saga om Olav Tryggvason (Óláfs saga Tryggvasonar).
Odd benyttet seg av flere tidligere verker i sin tekst, blant annet av Sæmund Frode og Are Torgilsson Frode, foruten også Acta sanctorum in Selio og mulig også Historia de Antiquitate Regum Norwagiensium. Odd ble på sin side kilde for Snorre Sturlasons Olav Tryggvasons saga i Heimskringla (ca 1220) og for den ukjente forfatteren av Óláfs saga Tryggvasonar en mesta (ca 1300).
Odds saga omtaler undre som skal ha skjedd på Olavs tid i tilknytning til levningene etter Sankt Sunniva, hennes bror Albanus og de andre «seljemennene» og gir deretter kong Olav æren for å ha reist den første kirka på Selja. Odd tidfester også Sunnivas liv og død til «den tida då Håkon jarl styrte», dvs. 970–995.
Zhongshanparken (Beijing)

Zhongshanparken (kinesisk: 中山公園, pinyin: Zhōngshān Gōngyuán) er en tidligere keiserlig park og i dag en offentlig park som ligger direkte utenfor og sørøst for Den forbudte by i distriktet Dongcheng i det sentrale Beijing.  
Av alle parkene som omgir Den forbudte by, som Beihai og Jingshan, er Zhongshan vel den mest sentrale. Zhongshanparken huser Jord- og innhøstningsalteret eller Land- og kornalteret (Shejitan, 社稷坛), som ble bygd i 1421 av Yongle-keiseren, og det ligger symmetrisk vis-à-vis Det keiserlige forfedretempel. Ved dette tempelet frembar keiserne under Ming- og Qing-dynastiene offergaver til jord- og landsbruksgudene her. Alteret ligger på en kvadratisk terrasse midt i parken.  
I 1914 var området blitt kjent som Sentralparken. Men etter Sun Yat-sens død ble parken oppkalt etter denne ledende revolusjonære politiske skukkelse (på mandarin er navnet hans Zhongshan).  Mange av Kinas parker tok i samme periode Zhongshan som nytt navn.
Zhongshanparken har mange haller og paviljonger bygd for keiserfamiliens medlemmer. Den har svalganger og bueganger av stein, og et drivhus med ferske blomster på utstilling året rundt. Det har blant annet 39 varieteter av  tulipaner gitt til parken i 1977 av prinsessen av Nederland.
Psykologiforbundet

Psykologiforbundet er en norsk faglig forening for personer med høyere utdanning i psykologi. Foreningen er den eneste som samler alle med en høyere psykologiutdanning i Norge. Studenter tilbys eget medlemskap. Forbundet utgir det norske nettstedet og tidsskriftet Psykologisk.no og det engelskspråklige vitenskapelige tidsskriftet Scandinavian Psychologist. Psykologiforbundet jobber for å fremme anvendelsen og integrasjonen av psykologisk fagkunnskap i samfunnet. Foreningens internasjonale navn er Norwegian Society for Psychological Science.

Historie

Foreningen ble først stiftet 1. april 1994 og het da Norsk Forening for Psykologiske Samfunnsvitere. Foreningen var en forening for hovedfagsstudenter. I 2006 fikk også mastergradsstudenter anledning til å bli medlem, og foreningen skiftet navn til Masterforeningen i Psykologi. Disse endringene kom som en følge av at mastergrader i psykologi hadde blitt innført ved de tre største universitetene i Norge. Masterforeningen i Psykologi hadde som formål å støtte opp under medlemmenes faglige interesser og fungere som en plattform for nettverksbygging. Under landsmøtet i februar 2013 endret foreningen både navn, vedtekter og formålsparagrafer, og Psykologiforbundet ble offisielt opprettet. Psykologiforbundet ble dermed det første forbundet i norsk psykologihistorie som er åpent for alle studenter eller personer som har fullført en psykologiutdannelse ved universitet eller høyskole.

Formål

Psykologiforbundet ble opprettet for å representere bredden av fagpsykologien, og vurderer profesjonsutdanningen og bachelor–masterutdanningen i psykologi som likeverdige. Forbundet arbeider for å skape muligheter for alle fagpersoner i psykologi, og for å fremme, anvende og dele psykologisk kunnskap. Foreningen er opptatt av å styrke medlemmenes felles identitet gjennom nettverksbygging og en kontinuerlig faglig debatt . Forbundet har observatørstatus i Nasjonalt Profesjonsråd for Psykologiutdanning (NPP).

Internasjonalt samarbeid

Forbundet inngikk i 2014 en eksklusiv medlemsavtale med den internasjonale psykologi-organisasjonen Association for Psychological Science (APS). Avtalen inkluderer en rekke fordeler, som tidsskriftet Psychological Science.

Årets Nyvinning

Psykologiforbundet har siden 2014 delt ut prisen Årets Nyvinning (Innovation of the Year in Psychological Science) til en enkeltperson, gruppe, organisasjon eller institusjon som har utviklet eller tatt i bruk psykologisk kunnskap på en ny og lovende måte. Prisen skal bidra til å skape blest om nyvinningen, og personene som står bak. Den første prisvinneren, klimastiftelsen GreeNudge, ble offentliggjort under Psykologiforbundets nyttårfeiring og prisutdeling den 18. januar 2014 på Chateau Neuf i Oslo. Vinneren for 2015 ble OCD-teamet ved Helse Bergen, for deres innovative behandling av tvangslidelser.
Juryen bak Årets Nyvinning 2014-2015 bestod av Håvar Brendryen, Fanny Duckert  og Jan-Ole Hesselberg.
Komiteen for 2016 består av Ellinor Major, Geir Kaufmann, og Nicolas Lemyre.
Teodor Bruu

Politisk arbeid

Bruu meldte seg inn i Miljøpartiet De Grønne i 2015, og ble valgt til styremedlem i Grønn Ungdom Hordaland samme år. November 2015 ble han valgt inn i sentralstyret til Grønn Ungdom. Fra 2017 til 2018 var han internasjonal kontakt for ungdomspartiet.
Thomas Zhao Fengwu

Bakgrunn

Zhao Fengwu kom fra en familie med dype katolske røtter. Han begynte på Yanzhous juniorseminar som syvåring og i det ordentlige presteseminar samme sted i 1939.

Prest

Prestevielsen fant sted i 1945. Han var så sogneprest i katedralen i Yangzhou og leder av et kirkedrevet sykehus før han ble arrestert og sendt til en laogai i 1958. Under kulturrevolusjonen ble han satt til å være landarbeider på en gård. 
Etter løslatelsen i 1980 dro han tilbake til Yanzhou bispedømme, og trådte inn i steylermisjonærenes orden kort tid etter. Han underviste så ved presteseminaret i Jinan fra 1988 til 1993.

Biskop

Han ble valgt til bispedømmeadministrator of Yanzhou i desember 1992, og ble bispeviet 18. mai 1993. Bispestolen hadde stått tom helt siden biskop Shi Linge avgikk med døden under kulturrevolusjonen.
I 1999 ble biskopen alvorlig skadet under en bilulykke under et sognebesøk. Etter at han hadde kommet seg, fortsatte han sine sognebesøk. Han var en biskop som bare oppholdt seg i sin bispegård noen få dager i året – ellers var han underveis i bispedømmet på sin motorsykkel. Det var mens han var på vei til et sognebesøk at han døde. Han reiste i sivil og alene, og fikk et illebefinnende. Politiet i Tengzhou ble tilkalt av forbipasserende som hadde funnet ham alvorlig syk ved sin motorsykkel på veien. Ingen på stedet kjente ham. Han var ute av stand til å snakke, men gjorde klart at han trengte noe å drikke. Så falt han helt sammen. 
Politiet skjønte ikke hvem han var fra identifikasjonspapirene slik at kirkens folk ikke ble tilkalt før dagen etter han var død. Øyensynlig var ordet zhujiao (biskop) ukjent for det lokale politi. De trodde de hadde funnet en uteligger.
Etter kremasjonen ble hans aske satt ned rett ved graven til den hellige Joseph Freinademetz (1852–1908) på kirkegården til Daijiazhuang-kirken i utkanten av Jining.
Kelvin (elv)

Kelvin er en elv i Skottland som har sitt utspring øst for Kilsyth, sørøst for landsbyen Banton, og renner ut i elven Clyde ved Glasgow. Elven har en lengde på rundt 34 kilometer.
Like før elven renner ut i Clyde renner den gjennom Kelvingrove Park, like ved Universitetet i Glasgow. Den kjente fysikeren William Thomson ble adlet som William Thomson, 1. baron Kelvin og hans adelsnavn er tatt fra elvens navn grunnet at han var professor ved universitetet.
Bothynus cyclops

Utseende

En ganske stor, nokså bred, blank, rødbrun hornbille. Hodet er uten horn. Hannen har en rund grop foran på pronotum, med en spiss knøl ved forkanten. Pronotum er ganske fint og spredt punktert. Dekkvingene har fine punktrekker. På beina har for-leggene tre store, skarpe tenner.

Levevis

Svært lite er kjent om biologien til denne slekten, og larvene er ukjente. Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Arten er kjent fra Guyana, Brasil og Paraguay.
Seminole (indianerstamme)

Seminole er en nordamerikansk indianerstamme. Indianerstammen holdt opprinnelig til i den amerikanske delstaten Florida, men holder nå til i både Florida og Oklahoma.
Stammen er organisert og føderalt anerkjent i Florida og Oklahoma. Seminole-indianerne i Florida er kjent for omfattende næringsvirksomhet, som fikk sin første suksess ved etableringen av en «tax-free» tobakksforretning i 1977, muliggjort av stammesuvereniteten. Dette ble etterfulgt av en omfattende bingovirksomhet på indianerreservatet, som utviklet seg til det første av mange store kasinoer på amerikanske indianerreservater. Seminole-stammen i Florida eier i dag blant annet den internasjonale Hard Rock Cafe-kjeden.
Angarsk

Økonomi og næringsliv

Næringslivet i Angarsk består av oljeindustri, maskinbygging, metallbearbeiding, treforedling, kjemisk industri og petrokjemi. Angarsk har den største industrisonen i den asiatiske delen av Russland. Angarsk er også en av det russiske atomprogrammets hovedbyer.

Transport

Byen ligger ved den transsibirske jernbanen. Innenbys besørges kollektivtransporten av trikk, busser og rutetaxi.
Skultorp

Skultorp er et tettsted i Skövde kommune i Västra Götalands län i landskapet Västergötland i Sverige. Det ligger cirka fem kilometer sør for Skövde. I 2010 hadde tettstedet 3 642 innbyggere.
Konvektiv tilgjengelig potensiell energi

Konvektiv tilgjengelig potensiell energi (engelsk: Convective Available Potential Energy, CAPE) er et uttrykk brukt innen meteorologi for energimengden en luftpakke ville hatt om den ble løftet til en bestemt høyde i atmosfæren. CAPE blir målt i joule per kilogram luft (J/kg). Alle verdier større enn 0 J/kg indikerer instabilitet og at utviklingen av tordenvær er mulig.
Tordenvær oppstår når luftpakker blir løftet vertikalt. Atmosfæren er varm ved overflaten, men blir gradvis kaldere med høyden. Når luftpakker blir avkjølt senere enn i omggivelsene rundt, vil den bli varmere og få mindre tetthet enn omgivelsene. Pakken vil da fortsette å stige gjennom atmosfæren så lenge omgivelsene er kaldere enn luftpakken.
I ekstreme tilfeller med kraftig uvær kan CAPE-verdiene komme over 5000 J/kg. To timer før Oklahoma ble rammet av en kraftig tornado i mai 1999, ble CAPE-verdiene over Oklahoma City målt til 5885 J/kg. Et par timer senere raste en F5 tornado de sørlige forstedene av byen.
Uvær og tornadoer kan imidlertid oppstå i områder med mye lavere CAPE-verdier.
Aphonus castaneus

Utseende

En liten (8,5 - 12 millimeter), kort og bred, hvelvet, blank, mørkt rødbrun hornbille. Hodet er uten horn, pronotum er rundet, fint punktert og svært blankt. Dekkvingene har kraftige punktrader. Artene i denne slekten har få slående særtrekk. Et anatomisk fellestrekk er at dekkvingene mangler såkalte stridulasjonsriller på undersiden.

Utbredelse

Arten er utbredt i det østlige Nord-Amerika fra Florida i sør til Maine i nord, vest til Tennessee . Denne arten forekommer i Texas og Kansas.
Osteogenesis imperfecta

Osteogenesis imperfecta (OI), noen ganger omtalt som medfødt beinskjørhet, er en genetisk bindevevsykdom. Personer med OI kjennetegnes som gruppe ved benskjørhet, overbevegelige ledd, blå bindehinner (sene-hinner) i øynene, tannbensavvik, hørseltap og redusert høydevekst. Symptomene forekommer i forskjellige kombinasjoner og i varierende grad. De fleste typene OI er dominant arvelige, men det finnes også typer som er recessivt arvelige. 
Årsaken til sykdommen er hos de fleste en feil i kollagen type I, det vil si en defekt i bindevevet. Dette gir seg hovedsakelig utslag i svake knokler, men kan også påvirke muskler, sener o.l. Sykdommen skyldes ikke kalkmangel, og må ikke forveksles med ervervet benskjørhet (Osteoporose). Medfødt benskjørhet kan ikke helbredes, men mange vil kunne hjelpes en del med ortopedisk, kirurgisk eller medisinsk behandling. Fysioterapi og fysisk aktivitet er også av stor betydning for å styrke muskulaturen og knoklene.
Sätra brunn

Sätra brunn er et tettsted i Sala kommune i Västmanlands län i landskapet Västmanland i Sverige. I 2010 hadde tettstedet 335 innbyggere. Her ligger blant annet spaet Sätra brunn, som er Sveriges eldste.
My Sweet Pepper Land

Synopsis

Den hjemvendte patrioten Baran har flyttet til en avsidesliggende landsby i Irakisk Kurdistan for å slippe for morens gifteplaner. Her bekjemper han den lokale korrupsjonen, personifisert av klanlederen Azi Aga. Barans vennskap med skolelærerinnen Govend bærer ved til motstanden mot styring av det lokale utefra.
Plaza de Cibeles

Plaza de Cibeles er en plass i Madrid.
Den ligger der Calle de Alcalá (øst–vest), Paseo de Recoletos (nord) og Paseo del Prado (sør) møtes.
Fontenen er et av Madrids viktigste symboler.
Oblatfedrene

Oblatfedrene er det vanlige navnet på en katolsk kongregasjon. Det fulle navn er Congregatio Missionariorum Oblatorum Beatae Mariae Virginis Immaculatae – OMI, Oblatene av den ubesmittede Maria. Ordenen har også lekmenn.
Ordenen ble grunnlagt i Aix-en-Provence i januar 1816 av Eugène de Mazenod (1782-1861), som var prest i Marseille erkebispedømme og ble ordenens første generalsuperior. Ordenen ble stadfestet 17. februar 1826 av Leo XII. Ordenens formål var opprinnelig å bidra til en religiøs vekkelse i Aix-området etter den franske revolusjonens religionsforfølgelser og Napoleonskrigenes uro. Ordenen vokste imidlertid ut av den lokale rammen og ble en misjonsorden med 4 000 oblatfedre i 66 land.
Eugène de Mazenod ble ordinert til biskop i 1837. Han ble helligkåret 3. desember 1995 av pave Johannes Paul II.
Generalsuperior er Louis Lougen fra USA som ble valgt på generalkapitlet 8. september til 8. oktober 2010 i Roma. I de foregående tolv årene hadde Wilhelm Steckling vært superior.
Ordenen er også virksom i Norge med oblatfedre som virker i henholdsvis Maria-menigheten i Askim og i St. Paul menighet i Bergen. Tidligere har 15 oblatfedre virket i Norge.
Friidrett under Sommer-OL 2016 – 4 × 400 meter stafett kvinner

Forsøksheat

Kvalifiseringskrav: De tre første lagene i hvert heat (Q) pluss lagene med de to raskeste tidene ellers (q) kvalifiserte seg til finalen.
Abdullah bin Tahir

Abdullah ibn Tahir (arabisk: عبد الله بن طاهر الخراساني ) (født ca. 798, død 844/5) var tahiridenes guvernør i Khorasan fra 828 til han døde. Han er kanskje den mest kjente av tahiridene.
Abdullahs tidlige karriere var i tjeneste hos hans far Tahir ibn Husayn med å pasifisere landområdene til kalifatet etter borgerkrigen mellom al-Amin og al-Mamun. Han etterfulgte senere sin far som guvernør i Al-Jazira, og fikk oppdraget med å beseire opprøreren Nasr bin Shabath, og overbeviste Nasr til å overgi seg mellom 824 og 826. Han ble så sendt til Egypt hvor han lyktes i å gjøre slutt på et opprør ledet av Abdullah ibn al-Sari. Han tok også Alexandria tilbake, som ble tatt av andalusiske muslimske flyktninger syv år tidligere. Etter at de ble slått tilbake, dro flyktningene til Østromerrikets Kreta og etablerte muslimsk styre der for første gang.
Abdullah ble gjort til guvernør i Khorasan etter hans brors død i 828, men han ankom Neyshabur først i 830. I mellomtiden var han opptatt med å bekjempe flere opprør. En kort stund i 829 fikk han i oppgave å stoppe khurramittenes Babak, men fikk så nye ordrer av kalifen om å dra til Khorasan og stoppe kharijitene. Abdullahs bror Ali fungerte som viseguvernør av Khorasan til han var klar til å slå seg ned i Neyshabur. 
Under hans styre som guvernør var Abdullah opptatt med saker både i de østlige og vestlige delene av sine territorier. I øst styrket han samanidene, hans vasaller i Transoxiana. Samanidene var viktige siden de kontrollerte handelen mellom Sentral-Asia og det sentrale kalifatet, inkludert handelen med tyrkiske slaver. Alidenes Muhammad ibn al-Qasim gjorde opprør i Juzjan i øst i 834, men Abdullahs styrker klarte til slutt å ta ham til fange.
Imens kom Abdullah i konflikt med den lokale herskeren i Tabaristan i vest, Mazyar bin Qarin. Som hersker av de østlige delene krevde Abdullah Tabaristan som et avhengig område og insisterte på at skatten som Mazyar skyldte kalifen skulle passere gjennom ham. Mazyar hadde derimot som mål å utvide sitt rike og ønsket frihet fra tahiridenes innflytelse. Derfor nektet han å akseptere dette og krevde at han skulle få betale sin skatt direkte til kalifen. I denne maktkampen hadde Mazyar støtte av Afshin som det ble påstått å ha ønske om å kontrollere tahiridenes land selv. Abdullah klarte å vende kalifen mot Mazyar, og ble beordret i 839 om å stoppe Mazyar. Mazyar hadde nylig konvertert til islam, men var avhengig av zoroastrismens tilhengere i provinsen. Han ble til slutt tatt til fange, sendt til Irak og henrettet. Tahiridenes kontroll over Tabaristan var dermed sikret frem til alavidenes opprør i 864.
Abdullah døde i Nayshabur, enten på slutten av 844 eller i 845. Han ble etterfulgt av sin sønn Tahir.
Art Gallery of Alberta

Historikk

Art Gallery of Alberta ble grunnlagt i 1924, og fikk da navnet Edmonton Museum of Arts. Den første utstillingen viste 24 verk  utlånt fra Canadas nasjonalgalleri. Den ble avholdt i Hotel Macdonalds «Palm Room». Frem til 1952 da museet fikk fast plass i Richard Secord House, hadde det holdt til på fire ulike steder: «Palm Room», Edmonton folkebibliotek, femte etasje i Civic Block og dessuten i Edmonton Motors-bygget. Secord House var et herskapshus fra århundreskiftet med utsikt over North Saskatchewan River Valley. Det første navneskiftet kom i 1956 da Edmonton Museum of Arts ble til Edmonton Art Gallery. Dette navnet beholdt det frem til 2005 da det skiftet navn til Art Gallery of Alberta. 
Galleriet vokste snart ut av Secord House, og i 1961 ble det besluttet at museet trengte et bygg som passet til dets bruk. City of Edmonton ga tomten på Sir Winston Churchill Square 2, og i 1962 donerte fru A.E. Condell midler til bygging av et nytt galleri til minne om hennes sønn, Arthur Blow Condell. Oppdraget ble gitt til arkitektene Donald G. Bittorf og B. James Wensley, og i april 1969 ble den nye bygningen offisielt åpnet for publikum. Den fikk navnet «Arthur Blow Condell Memorial Building».
Den permanente samlingen fikk et viktig tilskudd i 1976 da Poole Foundation donerte 100 sentrale kanadiske malerier og skulpturer. Blant verkene var arbeider av Emily Carr, J.W. Beatty, Maurice Cullen og Paul Peel. AGAs samling skal være verd mer enn 30 millioner kanadiske dollar. 
I 1979 ble en ny fløy føyd til. Den nye bygningen gjorde det mulig for galleriet å invitere større utstillinger til Edmonton, utstillinger som holdt høyere utstillingsstandard. Dessverre fant man tidlig i 1990-årene at bygningen var utdatert med hensyn til design, og det var tydelig at galleriet trengte et nytt bygg. I 2005 ble det avholdt en arkitektkonkurranse, og arkitekten Randall Stout fra Los Angeles' design vant. I april 2007 ble hoveddelen av Bittorfs bygning fra 1962 revet, men med sentrale elementer opptatt i Stouts design. Randall Stouts prosjektteam ble utvidet med HIP Architects (arkitektur), Stantec (mekanisk og elektrisk), BPTEC (bærekonstruksjoner) og RJC (bygningens hud). Ledcor stod for byggeledelsen.
Ombyggingen og utvidelsen skapte i tillegg til oppmerksomhet rundt den dramatisk endrede fasaden også plass til en restaurant og espresso bar, en museumsbutikk og et auditorium med plass til 150. I tillegg til dette kom også undervisningslokaliteten Singhmar Centre for Art Education.
Sylhet

Geografi og klima

Sylhet ligger på 24°53′30″N 91°53′00″Ø, i den nordøstre region av Bangladesh. Byen har fuktig subtropisk klima, med varme og fuktige somre og forholdsvis kjølige vintre. Byen har monsunklima med en gjennomsnittstemperatur på 23 °C (august–oktober) og laveste gjennemsnittstemperatur på 7 °C 
(januar). Nesten 80% av den årlige nedbøren på 3 334 mm. kommer mellom mai og 
september.
Khalil Gibran

Barndom i Libanon

Ifølge hans slektning med samme navn, vites ikke mye om Gibran-familien. Selv om moren var, «avkom av en prestlig og viktig familie» var Gibran-slekten «liten og uskillelig». Khalil Gibran ble født i den maronittiske byen Bsharri i nåtidens nordlige Libanon, på samme tid del av Det osmanske riket, og vokste opp i regionen Bsharri. Hans morfar var en maronittisk-katolsk prest.
Som følge av familiens fattigdom, fikk ikke Gibran noen skolering som ung i Libanon. Men presten kom ofte, og lærte ham om Bibelen, og de assyriske og arabiske språkene. På denne tiden begynte Gibran å få ideer til det som senere skulle bli hans store verker. Spesielt fikk han inspirasjon til boken Profeten på denne tiden.
I løpet av de åtte månedene i 1912 som Baha’i-troens daværende `Abdu'l-Bahá, befant seg i USA, ble han og Khalil Gibran gode venner, til tross for at den karismatiske baha’i-lederen var nesten 40 år eldre. Det fins flere opptegnelser om vennskapet mellom Gibran og `Abdu'l-Bahá. Den mest utførlige er den til Juliet Thompson i: Juliet Remembers Gibran As told to Marzieh Gail. World Order 12:4, ss 29 – 31 (1978).